XXIV.  Parthenonis S. Petri de Luco protectione suscipit, bonaque ac privilegia confirmat.   (Veronae, Mart. 13.) [MITTARELLI,  Annal. Camaldul.,  IV, App, p. 135.]
URBANUS episcopus, servus servorum Dei, dilectae filiae abbatissae S. Petri de Luco ejusque sororibus, tam praesentibus quam futuris, regularem vitam professis, in perpetuum.
Prudentibus virginibus, quae sub habitu religionis accensis lampadibus per opera sanctitatis se praeparant ire obviam Sponso, apostolicum debet esse praesidium, ne forte cujuslibet temeritatis incursus eas a proposito revocet, aut robur, quod absit! sacrae religionis infringat. Quapropter, dilectae in Christo filiae, vestris justis postulationibus clementer annuimus, et praefatum monasterium S. Petri, in quo divino estis obsequio mancipatae ad exemplar felicis recordationis Eugenii papae praedecessoris nostri, sub beati Petri et nostra protectione suscipimus et praesentis scripti privilegio communimus. Statuentes, ut quascunque possessiones, quaecunque bona idem monasterium impraesentiarum juste et canonice possidet, aut in futurum concessione pontificum, largitione regum vel principum, oblatione fidelium seu aliis justis modis, auxiliante Domino, poterit adipisci, firma vobis et iis quae vobis successerint, et illibata permaneant. In quibus haec propriis duximus exprimenda vocabulis: Quidquid est in oppido Luci, quidquid habetis in Larciana villa, possessiones in Filiano, et in Fortunio, et in Prata; partem de Cantamerulo, partem de Riofrigido, cum pertinentiis suis; partem de de Rivocornoclario cum pertinentiis suis, partem de villa Castri, et de villa Silvae et Frenae cum pertinentiis suis. Praeterea ecclesias Sanctae Mariae de Riofrigido, Sancti Bartholomaei, et Sancti Nicolai, et Sancti Georgii de Luco, et Sanctae Christinae prope castrum Septemfontium cum pertinentiis suis. Gubernationem earum a vobis per quadraginta annos et amplius libere et absque contradictione habetis, sicut eas juste et pacifice possidetis, vobis et ecclesiae vestrae auctoritate apostolica confirmamus. Sane ea quae propriis manibus aut sumptibus colitis, seu de nutrimentis vestrorum animalium, nullus a vobis decimas exigere vel extorquere praesumat. Chrisma quoque, oleum sanctum, consecrationes altarium, seu basilicarum, ordinationes clericorum, qui ad sacros ordines fuerint promovendi, a dioecesano suscipietis episcopo, si catholicus fuerit, et gratiam et communionem apostolicae sedis habuerit, et ea gratis et absque pravitate aliqua vobis voluerit exhibere; alioquin liceat vobis quemcunque malueritis, catholicum adire antistitem, qui nostra fultus auctoritate, quod postulatur, indulgeat. Sepulturam praeterea ipsius loci liberam esse statuimus, ut eorum devotioni et extremae voluntati, qui se illic sepeliri deliberaverint, satisfiat, nisi forte, etc. Ego Urbanus catholicae Ecclesiae episcopus ss. Ego Cunradus archiepiscopus Moguntinus ss. Ego Theobaldus episcopus Ostiensis ss. Ego Joannes presb. card. tit. Sancti Marci . . . . ss. Ego Laborans presb. card. Sanctae Mariae trans Tiberim ss. Ego Pandulfus presb. card. tit. XII Apostolorum ss. Ego Albinus presb. card. tit. Sanctae Crucis in Jerusalem ss. Ego Melior presb. card. tit. Sanctorum Joannis et Pauli ss. Ego Adelardus presb. card. tit. Sancti Marcelli ss. Ego Gratianus Sanctorum Cosmae et Damiani diac. card. ss. Ego Soffredus Sanctae Mariae in Via lata diac. card. ss. Ego Rolandus Sanctae Mariae in Porticu diac. card. ss. Ego Petrus Sancti Nicolai in Carcere Tulliano diac. card. ss. Ego Rodulfus Sancti Georgii ad Velum Aureum diac. card. ss. Actum Veronae, per manum Transmundi sanctae Romanae Ecclesiae notarii, III Idus Martii, indictione quinta, anno Incarnationis Dominicae 1185, pontificatus vero domini Urbani papae III anno primo.
( Caetera ut in bulla Eugenii III, ann. 
1146, VII Id. Febr. )